Die O/15 Rugby-span het ’n baie goeie kwartaal beleef. Om af te skop het die span twee nuwe afrigters gekry, by name Francois Steyn (voorspelers) en Aydrian Langeveldt (agterspelers). Baie interessant: Hulle was die kaptein en onder-kaptein van ons skool se eerstespan van 2015 wat dan ook daardie jaar Interskole gewen het. Hul het van dag 1 reeds ’n groot impak gemaak en dit is ’n voorreg om met sulke entoesiastiese en kundige afrigters saam te werk. Ronaldino Jonkers is as kaptein en Yanga Xuba as onderkaptein aangewys.
Die span het 7 wedstryde gespeel waarvan hul 4 gewen en 3 verloor het. Neem kennis dat 6 van die wedstryde in slegs 15 dae gespeel is. Hier is die volledige uitslae met 2017 se uitslae as konteks.
 21 April: Wen teen Porterville 13-12 (2017: Wen 17-7)  12 Mei: Verloor teen Overberg (Caledon) 5-8 (2017: Verloor 8-31)  16 Mei: Wen teen Barrydale 32-0 (2017: Gelykop 5-5)  18 Mei: Wen teen Dirkie Uys B 78-0 (2017: nie gespeel)  19 Mei: Verloor teen Montagu 7-12 (2017: Verloor 14-15)  23 Mei: Verloor teen Ashton 5-15 (2017: nie gespeel)  26 Mei: Wen teen Bonnievale 6-0 (2017: Verloor 5-22)
RUGBY TEEN SS
Swellies is baie dankbaar teenoor Oude Post Bistro wat ‘n stel rugbybroekies vir die O/15 rugbyspan geborg het. Die span is baie trots daarop! ‘n Groot dankie aan Mnr. en Mev. Van Niekerk van Oude Post Bistro. Ons waardeer dit regtig baie!
SENIOR RUGBY (O/17 EN O/19)
Daar is gedurende die kwartaal die strategiese besluit geneem dat die skool nie meer ’n O/19B-span gaan hê nie, maar eerder ’n O/17-span. Die beweegrede is dat Boksmart-regulasies dit nie meer toelaat dat O/16-spelers in O/19-spanne speel nie. Die gevolg is dat die skool se tweede senior-span tydens die afgelope kwartaal hul wedstryde as ’n O/19B en gedeeltelik as ’n O/17-span gespeel het. Hierdie span het ’n uitstekende kwartaal beleef en slegs een wedstryd verloor. Die O/19A’s moes diep delf tydens ’n uitdagende kwartaal waar oorwinnings skaars was.